**PRACOVNÝ LIST**

**SÍDLA**

**Prečítaj si text :**

Ľudia v priebehu posledných storočí osídlili takmer všetky krajiny na Zemi. Na miestach, kde si postavili svoje príbytky vznikli **sídla**. Sídla sa navzájom odlišujú nielen svojou veľkosťou (počtom obyvateľov), ale aj typom budov, alebo umiestnením rôznych činností človeka. **Sídlo je spoločný názov pre mestá a dediny**. **K sídlam patria aj osady s veľmi malým počtom domov alebo samoty.**

**Mestá a vidiecke sídla (dediny**) majú v rôznych častiach Zeme rôznu podobu. Veľké mestá Európy, Severnej Ameriky a Austrálie sú tvorené mestskými štvrťami. V strede miest sa nachádza historické centrum so zachovanými cennými historickými budovami, prevažne zo stredoveku. V blízkosti historického centra je vybudovaná štvrť vysokých budov – mrakodrapov, s bankami, úradmi, sídlami veľkých firiem, drahými hotelmi a reštauráciami. Väčšina ľudí v tejto časti iba pracuje alebo využíva služby. Obyvatelia miest žijú prevažne v okolí centra v obytných štvrtiach s rozsiahlymi sídliskami alebo s rodinnými domami. V mestách sú aj priemyselné štvrte, v ktorých sú umiestnené továrne. Na okrajoch miest sa budujú veľké obchodné centrá.

Vidiecke sídla (dediny), majú podobne ako mestá rôznu veľkosť a vzhľad. Na Slovensku sú dediny, v ktorých žije aj niekoľko tisíc obyvateľov. V niektorých častiach Slovenska však nájdeme vidiecke sídla, v ktorých žije iba niekoľko ľudí.

**Najväčšie mestá sveta sú**: Tokio – 32 450 000 obyvateľov, Cuidad de Mexico – 19 028 000 obyvateľov, Sao Paulo – 18 845 000 obyvateľov, Bombaj, New York, Dillí, Šang-haj, Kalkata, Dháka, Káhira.

**Odpovedz na otázky:**

1. Aký je spoločný názov pre dediny a mestá?
2. Patria k sídlam aj samoty?
3. Ako sa volá najväčšie mesto sveta a koľko má obyvateľov?
4. Čo sa buduje na okrajoch veľkých miest?
5. Patrí New York medzi najväčšie mestá sveta?
6. Koľko obyvateľov má Sao Paulo?